Psalam (Šarić) 91.
1Onaj koji stanuje u zaštiti Svevišnjega, koji boravi u sjeni Svemoćnoga. 

2Govorit ću ovako Gospodu: "Ti si utočište moje i branik moj, Bog moj, u kojega se uzdam!" 

3Jer te on čuva od zamke ptičarske i od ljutoga pomora 

4Krilima svojim pokriva te: pod perjem si njegovim skriven; i štit i oklop bit će tebi vjernost njegova. 

5Ne trebaš se bojati strahote noćne, niti strijele, što leti danju. 

6Kuge, što ide po mraku, ni pomora, što mori o podne. 

7I padne li uza te tisuća i deset tisuća s desne strane tebi, ne može tebi ništa počiniti! 

8Jest, vidjet ćeš očima svojim, gledat ćeš plaću bezbožnicima. 

9"Jest, utočište moje ti si, Gospode!" Svevišnjega si uzeo sebi za utočište. 

10 l zato te nikada neće zlo zadesiti; bič se neće približiti šatoru tvojemu. 

11 Jer je anđelima svojim zapovjedio za tebe, da te čuvaju na svim stazama tvojim. 

12 Nosit će te na rukama svojim, da se ne spotakne o kamen noga tvoja. 

13 Možeš stupati po lavovima i zmijama ljuticama, gazit ćeš lavove i zmajeve. 

14 Jer on pristaje uza me, spasit ću ga, štitit ću ga, jer je poznaje ime moje. 

15 Kad me zazove, uslišit ću ga i uz njega ću stajati u nevolji; spasit ću ga i proslavit ću ga. 

16 Dat ću mu, da dugo živi, i pokazat ću mu spasenje svoje." 

Psalmi (Šarić)